《南雄除夜读老杜集至岁云暮矣多北风之句感时抚事命题为》
宋代·郭祥正

岁云暮矣多北风，怒嗥万里吹惊鸿。只今我亦在行旅，陟彼庾岭临苍穹。

霜寒不复瘴雾黑，酒贱颇得樽罍红。鼓角看看变新律，烛泪璀璀随残冬。

一阶寄禄百无补，白发又送年华终。鬼章虽获万国贺，防边未可旌旗空。

中原将帅谁第一，愿如卫霍皆成功。庙堂赫赫用耆旧，熟讲仁义安羌戎。

我甘海隅食蚌蛤，饱视两邑调租庸。呜呼不独夔子之国杜陵翁，牙齿半落左耳聋。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。